text: Un veí d'Encamp de 39 anys mor ofegat a Guardamar del Segura | BonDia Diari digital d'Andorra.
  Els efectius de Creu Roja i de Salvament Marítim, així com un helicòpter, van estar buscant-lo unes dues hores.
  Dj., 22/08/2019 - 00:00
  Un veí d'Encamp de 39 anys mor ofegat a Guardamar del Segura
  Redacció/Agències /Foto: @CRGuardamar
  Dimarts a la tarda va morir ofegat a la platja de les Ortigues de Guardamar de Segura un veí d'Encamp de 39 anys. La guàrdia civil va trobar el cos sense vida de l'home, que va desaparèixer mentre es banyava a aquesta platja alacantina. L'home, de nacionalitat portuguesa, passava les vacances d'estiu a Torrevella, una localitat propera a la platja. El van localitzar cap a les 16.30 hores, després de quatre hores i mitja de recerca, segons fonts de la guàrdia civil i la Creu Roja, que van informar que el cos va aparèixer flotant a escassos metres de la platja.
  La filla va donar l'alerta de l'incident a les 12.44 del migdia i immediatament es va activar un ampli desplegament de recerca. Hi van participar la Creu Roja, Salvament Marítim i la guàrdia civil amb un helicòpter i diverses motos d'aigua. Els primers indicis apunten que la víctima no sabia nedar, ja que segons la filla "de sobte el seu pare es va posar nerviós perquè va deixar de tocar a terra i no sabia nedar. Se li va escórrer entre les mans i va desaparèixer sota l'aigua", va explicar el Coordinador de platges de la Creu Roja.
  L'home s'estava banyant amb la seva filla a la "zona més tranquil·la de la platja de Guardamar, entre les Ortigues i la Mata, a Torrevella. Una mena de piscineta natural que es forma allí, on no hi ha corrent i on acudeixen, fins i tot, persones grans per banyar-se", va afirmar el coordinador.
  En el moment del succés onejava la bandera groga, però la zona concreta on va desaparèixer aquest banyista està "sempre molt resguardada", va afegir el representant de Creu Roja.
  La Creu Roja de Guardamar va avisar per Twitter de la desaparició de l'home només activar-se l'ordre de recerca a través de la següent piulada: "Participem en la recerca d'un banyista desaparegut fa unes hores a la platja de les Ortigues, a Guardamar. Socorristes, motos aquàtiques, embarcació de Salvament Marítim de la Creu Roja de Torrevella, la guàrdia civil i altres efectius estem a ple rendiment en aquest moment".
  Més tard, a través d'una altra piulada, s'avisava que continuava la recerca amb busos que es trobaven inspeccionant la zona a més de tots els efectius esmentats anteriorment.
  Finalment, s'avisava que s'havia trobat la persona desapareguda i que li havien practicat una reanimació cardiopulmonar a la mateixa platja sense èxit, fins que va arribar l'ambulància SAMU.
  En el que portem d'any, un total de 38 persones han mort ofegades en espais aquàtics de la Comunitat Valenciana.